b'\n_START_ARTICLE_\nInterpret Europe\n_START_SECTION_\nZgodovina\n_START_PARAGRAPH_\nInterpretacija dedi\xc5\xa1\xc4\x8dine se je razvila v prvi polovici 20. stoletja v ameri\xc5\xa1kih nacionalnih parkih. Utemeljil jo je Freeman Tilden leta 1957.  Prvo nacionalno zdru\xc5\xbeenje za interpretacijo dedi\xc5\xa1\xc4\x8dine v Evropi je bilo leta 1975 ustanovljeno britansko zdru\xc5\xbeenja za interpretacijo dedi\xc5\xa1\xc4\x8dine, predhodnik dana\xc5\xa1njega zdru\xc5\xbeenja profesionalnih interpretatorjev (The Association for Heritage Interpretation).  Interpret Europe je za\xc5\xbeivel leta 2000 in sprva deloval kot odprta mre\xc5\xbea. Mednarodno zdru\xc5\xbeenje je bilo ustanovljeno 14. julija 2010 v Sloveniji.\n_START_SECTION_\nOrganiziranost\n_START_PARAGRAPH_\nInterpret Europe deluje po dvotirnem sistemu: vodstvo in nadzorni svet. Vodstvo predstavljata najmanj dva zakonita zastopnika izmed \xc4\x8dlanov, ki sta odgovorna za vodenje dru\xc5\xa1tva. Vodstvo dolo\xc4\x8di nadzorni svet, ki ga sestavlja tri do devet \xc4\x8dlanov, in je izvoljen na skup\xc5\xa1\xc4\x8dini. Vodstvo in nadzorni svet sta neposredno odgovorna skup\xc5\xa1\xc4\x8dini.\n_START_SECTION_\nCilji\n_START_PARAGRAPH_\nPoslanstvo zdru\xc5\xbeenja je spodbujati izmenjavo izku\xc5\xa1enj in idej ter si prizadevati za \xc5\xa1irjenje dobrih praks in raziskav na podro\xc4\x8dju interpretacije dedi\xc5\xa1\xc4\x8dine. _NEWLINE_Interpretacija naravne in kulturne dedi\xc5\xa1\xc4\x8dine je neformalni izobra\xc5\xbeevalni koncept, ki spodbuja k vzpostavitvi odnosa do naravne in kulturne dedi\xc5\xa1\xc4\x8dine preko neposredne izku\xc5\xa1nje krajev, objektov ali dogodkov. Interpretacija dedi\xc5\xa1\xc4\x8dine po svetu poteka predvsem na zavarovanih obmo\xc4\x8djih narave in kulturne dedi\xc5\xa1\xc4\x8dine, na obmo\xc4\x8djih naravnih in kulturnih spomenikov, v muzejih, \xc5\xbeivalskih vrtovih in botani\xc4\x8dnih vrtovih._NEWLINE_Zdru\xc5\xbeenje se predstavlja kot evropska platforma za sodelovanje in izmenjavo izku\xc5\xa1enj med zgoraj na\xc5\xa1tetimi institucijami kot tudi med visoko\xc5\xa1olskimi ustanovami, ki pou\xc4\x8dujejo ve\xc5\xa1\xc4\x8dine interpretacije dedi\xc5\xa1\xc4\x8dine.\n_START_SECTION_\nAktivnosti\n_START_PARAGRAPH_\nZdru\xc5\xbeenje organizira letne mednarodne konference, sodeluje v mednarodnih projektih in izvaja usposabljanja._NEWLINE_Letne mednarodne konference so ve\xc4\x8ddnevni dogodki. V nekaj dneh se v okviru konference zvrsti tudi do 100 razli\xc4\x8dnih predavanj, delavnic in ekskurzij, ki jih v ve\xc4\x8dini pripravijo udele\xc5\xbeenci. Do danes je bilo izvedenih 5 konferenc: v Nem\xc4\x8diji (2011), Italiji (2012), na \xc5\xa0vedskem (2013), Hrva\xc5\xa1kem (2014) in Poljskem (2015). Konferenca v Belgiji v letu 2016 z naslovom \xc2\xbbInterpretacije dedi\xc5\xa1\xc4\x8dine \xe2\x80\x93 za prihodnost Evrope\xc2\xab\xc2\xa0se je ukvarjala z vpra\xc5\xa1anjem, kako lahko do\xc5\xbeivljanje dedi\xc5\xa1\xc4\x8dine naslavlja teme \xc4\x8dlovekovih pravic, aktivnega dr\xc5\xbeavljanstva ali miru._NEWLINE_Mednarodni projekti so osredoto\xc4\x8deni na razli\xc4\x8dne teme in podro\xc4\x8dja, ki vklju\xc4\x8dujejo razvoj standardov kakovosti (projekt LEADER Transinterpret, projekt Leonardo TOPAS), razvoj ponudbe programov usposabljanja (projekt Leonardo HeriQ), delo s skupinami s posebnimi potrebami (projekt Grundtvig HISA) in uporabo paradigmatskih u\xc4\x8dnih pristopov (projekt Leonardo IOEH, projekt Grundtvig InHerit). _NEWLINE_Usposabljanja v okviru zdru\xc5\xbeenja potekajo v razli\xc4\x8dnih jezikih in so trenutno prilagojena predvsem za vodnike v ustanovah kot so parki in muzeji ter za trenerje vodnikov.\n_START_SECTION_\nSodelovanje\n_START_PARAGRAPH_\nInterpret Europe sodeluje z najve\xc4\x8djim ameri\xc5\xa1kim zdru\xc5\xbeenjem za interpretacijo \xe2\x80\x93 the National Association for Interpretation (ZDA), z avstralskim zdru\xc5\xbeenjem \xe2\x80\x93 Interpretation Australia Association (Avstralija), s kanadskim zdru\xc5\xbeenjem \xe2\x80\x93 Interpretation Canada ter mnogimi drugimi mednarodnimi mre\xc5\xbeami in iniciativami._NEWLINE_V Evropi trenutno potekajo skupni projekti z britanskim zdru\xc5\xbeenjem Association for Heritage Interpretation in s \xc4\x8de\xc5\xa1kim zdru\xc5\xbeenjem Sdru\xc5\xbeen\xc3\xad pro interpretaci m\xc3\xadstn\xc3\xadho d\xc4\x9bdictv\xc3\xad. Poteka pa tudi izmenjava s \xc5\xa1panskim zdru\xc5\xbeenjem Asociaci\xc3\xb3n para la Interpretaci\xc3\xb3n del Patrimonio in portugalskim zdru\xc5\xbeenjem Associa\xc3\xa7\xc3\xa3o de Interpreta\xc3\xa7\xc3\xa3o do Patrim\xc3\xb3nio Natural e Cultural. _NEWLINE_Interpret Europe podpira razvoj novih nacionalnih zdru\xc5\xbeenj po Evropi.'